དེ་ལྟར་ཁོང་གི་སྐུ་ཚེ་གང་བོའི་འཁོར་ལོ་བཞི་ཡི་བྱ་བ་མཐར་ཕྱིན་མཛད་ནས།བུ་སློབ་རྒྱུད་འཛིན་གྲངས་ལས་འདས་པ་བསྐྱངས་ཏེ།བྱ་བཏང་རི་ཁྲོད་འཛིན་པའི་རྣལ་འབྱོར་བ།མདོ་རྒྱུད་གསན་རྒྱ་ཆེ་བའི་ཡོན་ཏན་པ།ལུང་རིགས་སྨྲ་བ་ཡང་བའི་མཁས་དབང་ཅན།བསླབ་ཁྲིམས་མིག་བཞིན་སྲུང་བའི་བཙུན་པའི་ཚོགས།གོས་དཀར་ལྕང་ལོ་མངའ་བའི་ལྗགས་འཆང་པ་སོགས་གང་མང་མཆིས་ཤིང་།རྒྱ་གར་འཕགས་པའི་ཡུལ་དང་ཁམས་དབུས་གཙང་གསུམ་དུ་ཕེབས་ནས་འགྲོ་དོན་རྒྱ་ཆེར་སྤེལ།མདོ་སྨད་ཡུལ་ཕྱོགས་འདི་རུ་བྱོན་ནས་སངས་རྒྱས་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་གང་ལེགས་མཛད་པ་སོགས་གོང་ནས་མདོ་ཙམ་བསྟན་ཟིན་པ་དང་།ཁོང་གིས་དག་སྣང་བརྡ་ཡིག་གཏེར་ཆོས་དང་རྣལ་དཔྱོད་རྩལ་གྱིས་རྫོགས་པའི་བརྩམས་ཆོས་ཉམས་སྣང་གླུ་རུ་གྱེར་བའི་མགུར་མ་སོགས་གསུང་ཆོས་ཀྱི་སྐོར་ཧ་ཅང་མང་པོ་ཞིག་ཕྱི་རབས་རྗེས་འཇུག་རྣམས་ཀྱི་སྐལ་བ་ལ་བཞག་ནས།དེའི་ཆོས་བདག་ནི་བླ་མ་འཇམ་དཔལ་རལ་གྲི་ཚང་ལ་གཏད་ཡོད་ཅེས་གསུངས་ཀྱང་དུས་འགྱུར་གྱི་སྐབས་དང་འཕྲད་པའི་དབང་གིས་གསུང་ཆོས་བྱིན་བརླབས་ཅན་དེ་དག་རང་ཡུལ་དུ་སོང་བའང་ཧ་ཅང་འགྱོད་སེམས་ཆེ་བ་ཞིག་ལས་མ་འདས་སོ།།